ประจำเดือนไม่มา 3เดือนแล้ว ตอนนี้อายุ40ปี ตอนไม่มาเดือนแรกมีอาการ ร้อนวูบวาบ หงุดหงิด เหงื่อแตกมากในตอนกลางคืนจะเป้นมาก ส่วนกลางวันเหงื่อจะไหลเยอะมากกว่าปกติ เป็นมาประมาณ 2เดือนแรกที่ ประจำเดือนไม่มา ตอนนี้อาการเหงื่อออกหายแล้วค่ะ ซื้อแผ่นมาตรวจครรภ์ แล้ว 2ครั้ง ก้ไม่ได้ตั้งครรภ์นะคะ เราควรทำอย่างไรดีคะ มีวิธีรักษาไหม หรือควรกินยาคุมกำเนิดดีคะ ถ้ากินแล้ว ประจำเดือนจะมาปกติไหมคะ
สวัสดีค่ะ การที่ประจำเดือนไม่มานาน 3 เดือน ร่วมกับมีอาการร้อนวูบวาบ หงุดหงิด เหงื่อออกกลางคืน น่าจะเป็นอาการของการเข้าสู่วัยใกล้หมดประจำเดือน (perimenopause) ซึ่งคือช่วงวัยที่ผู้หญิงยังมีประจำเดือน แต่เริ่มไม่สม่ำเสมอ หรือ ขาดประจำเดือนมาระยะเวลาหนึ่ง แต่ไม่ถึง 1 ปี ร่วมกับการที่มีอาการผิดปกติ เช่น ร้อนวูบวาบ ช่องคลอดแห้ง นอนไม่หลับ อารมณ์แปรปรวน ซึ่งเริ่มพบได้ตั้งแต่อายุ 40 ปีนอกจากนี้แล้ว การที่ประจำเดือนไม่มา อาจเกิดจากมีความเครียด ทำงานหนัก ออกกำลังกายมากไป พักผ่อนน้อย อดนอน นอนดึก อดอาหาร มีน้ำหนักลด หรือมีน้ำหนักเพิ่มขึ้นรวดเร็ว หรือมีการเจ็บป่วยไม่สบาย เช่น ไข้หวัด ท้องเสีย เป็นต้นสำหรับการตั้งครรภ์นั้น โอกาสเป็นไปได้น้อยในช่วงวัย 40 ปี นอกจากนี้หากตรวจแล้วไม่พบการตั้งครรภ์ ก็แสดงว่าไม่มีการตั้งครรภ์เกิดขึ้นค่ะหากอาการต่างๆ ที่เป็นอยู่นั้นรบกวนต่อการใช้ชีวิตประจำวัน หรือทำให้นอนไม่หลับและมีผลต่อการทำงาน แนะนำควรไปพบสูติ-นรีแพทย์เฉพาะทางด้านวัยทอง เพื่อประเมินระดับฮอร์โมนเพศ หากฮอร์โมนลดต่ำ แพทย์อาจพิจารณาให้ยาฮอร์โมนเสริมเพื่อลดอาการต่างๆค่ะ ไม่แนะนำให้ซื้อยาคุมกำเนิดมาทาน เพราะจะทำให้ร่างกายได้รับฮอร์โมนเพศที่สูงไป หากเข้าสู่วัยทองแล้ว แต่ยังคงทานยาคุมกำเนิดต่อเนื่องนานๆ อาจเสี่ยงต่อการเกิดโรคมะเร็งต่างๆ เช่น มะเร็งเต้านมได้